mteb/MultiEupSlovakGenderClassification huggingface dataset:
Vážená pani predsedajúca. Digitalizácia mení a bude meniť naše životy. Preto, aby sme zlepšili celú situáciu v digitálnej oblasti v Európskej únii, potrebujeme predovšetkým zlepšiť infraštruktúru, digitálne zručnosti a správny digitálny rámec v práci s dátami. A o tom je práve tento dôležitý Data Act, keďže dát budeme spracovávať viac a viac. Prístup k dátam bude kľúčový pre nové nápady a ich realizáciu najmä malými firmami tvoriacimi najviac pracovných miest. Ak chceme udržať našu konkurencieschopnosť vo svete a reflektovať vývoj reality v oblasti digitalizácie, musíme sa naučiť efektívne využívať dostupné priemyselné dáta, osobitne v oblasti ich zdieľania. Data Act predstavuje ucelený komplex, ktorý ponúka možnosti, ako pracovať s dátami tak, aby sme z nich využili naozaj maximum pri zachovaní európskych štandardov pre ich ochranu. Dnes využívame len 20 % priemyselných informácií a očakávame, že nové pravidlá umožnia využitie priemyselných dát a ich zlepšenie tak, aby prispeli k európskemu HDP o ďalších 270 miliárd. Za dôležité považujem: po prvé, odstraňovanie prekážok pri zdieľaní dát, po druhé, zlepšenie transparentnosti a po tretie, jasné podmienky pri zdieľaní súkromných dát verejným sektorom. Práca s dátami bude determinovať náš ekonomický rozvoj a správny právny rámec k tomu môže výrazne prispieť.
Vážená pani predsedajúca. Ochrana dôstojnosti a práv každého človeka vo svete je jednou z mojich hlavných priorít a každodenne sa jej venujem. Tvorí základ mojej politickej práce.  Žiaľ, výročnú správu k ľudským právam a demokracii vo svete som nemohla podporiť. Obsahuje totiž výzvu na zaradenie práva na umelé prerušenie tehotenstva do Charty základných práv EÚ, čo považujem za neakceptovateľné. Tento krok stavia samotný princíp ľudských práv do úplného protikladu s jeho vlastnou podstatou, pretože ohrozuje ochranu ľudského života a základné ľudské právo, ktorým je právo na život. Takéto naštrbenie univerzálne platného systému ľudských práv ohrozuje hlavný nástroj, na základe ktorého ľudské práva chránime.
Pani predsedajúca, Európska únia horí protestmi poľnohospodárov proti nezmyselným opatreniam Európskej komisie a my sa toho týždňa v Štrasburgu bavíme o problémoch v Kongu, v Sýrii, na Kube, Ukrajine, Rusku, v pásme Gazy, Arménsku, Azerbajdžansku, Čile, a možno že ešte budeme aj riešiť problémy tučniakov na Madagaskare. So všetkou úctou k ľudu Konga, situácia v Kongu je výsledkom politiky Spojených štátov amerických a Belgicka. Belgicko kolonizovalo Kongo, drancovalo ho. Leopold II vyvraždil milión Konžanov a v Bruseli a v Ostende si stavali paláce. Prvý demokraticky zvolený premiér Patrice Lumumba bol zavraždený pomocou CIA a bol tam dosadený Mobutu, ktorý si dal šialené meno: Mobutu Sese Seko Kuku Ngbendu wa za Banga. To nevymyslí normálny človek. Problém Konga je problém parlamentu Belgicka a Kongresu Spojených štátov amerických. Východná Európa a Slovensko s tým nemá nič spoločné. Venujme sa problémom, ktoré máme v Európskej únii, a potom sa zaujímajme o celý svet.
. – Ďalším bodom programu je vyhlásenie Rady a Komisie s názvom: Potreba prekonať patovú situáciu v Rade v súvislosti so smernicou o pracovníkoch platforiem
Pani predsedajúca, neviem, čo je nové na východnom fronte. Informácie sú rôzne. Lepšie by nám o tom vedeli povedať Taliani a Nemci, lebo ich dedovia si na východný front teda pamätajú. Ale s určitosťou viem, a vieme to aj my všetci, hoci sa tvárime, že nie. Spojené štáty americké a Rusko sa bijú o Krym, bijú sa o prístavy v Čiernom mori. A trpia, poľnohospodári. Trpia poľnohospodári, máme problém s obilím. Ono viete, najlepšie by bolo riešenie také, aby tie americké vojská odišli domov. Nech sa hrajú na vojakov niekde v Nevadskej púšti. A my, Slováci, by sme im tam mohli doručiť ešte aj, máme dobré húfnice Zuzana. Dokonca máme aj prezidentku Zuzanu. Aj tú by sme im mohli poslať. A ani by sa nemusela vrátiť. Ale v skutočnosti predsa to nie je možné. Všetci vieme, o čo tu ide. Vieme, kto s kým bojuje a kto trpí. Trpia naši slovenskí poľnohospodári, vaši poľnohospodári, a my sa tu hráme na vojakov ? Prímerie chce Čína, prímerie chce pápež. Prímerie chcú všetky krajiny sveta. A my chceme len bojovať, bojovať a riešiť zbytočné problémy. Však už raz prinúťme tých Američanov, aby prestali. My v Európe si to sami tu doma vyriešime. To je všetko.
Vážený pán predsedajúci, od začiatku môjho mandátu v Európskom parlamente konzistentne poukazujem na to, že dohodnuté právomoci sa musia dodržiavať. Zmluvy stanovujú jasne, ktoré kompetencie na úrovni Európskej únie zdieľame a ktoré sú výnimočne v rukách členských štátov. Stále viac sme však svedkami snáh o posúvanie dohodnutých hraníc. Správa Matić je toho jasným príkladom. Európska únia nemá kompetenciu v oblasti sexuálneho a reprodukčného zdravia, z čoho samo osebe vyplýva, že keby sme ctili zásadu subsidiarity, dnes by sme správu s takýmto názvom a témou ani nemali na programe. V druhom rade Európsky parlament nemá mandát na to, aby prostredníctvom svojich nezáväzných uznesení posúval významy medzinárodne dohodnutých a uznávaných konceptov, akými sú aj ľudské práva. A žiadny medzinárodný dokument neustanovuje právo na potrat. Táto správa je preto v zrejmom a závažnom rozpore s právomocami EÚ a musí byť zamietnutá.
Sama dlhodobo spolupracujem so zástupcami opatrovateľského sektora na Slovensku a situácia je skutočne alarmujúca. Starnutie populácie a únik pracovníkov do západných krajín, ktoré im ponúknu vyššie finančné ohodnotenie, situáciu ešte zhoršujú. Opatrovatelia, či už formálni, alebo neformálni, sú základom dôstojnej starostlivosti o seniorov a osoby so zdravotným postihnutím. Avšak je ich zúfalo málo a tých, ktorých máme, sú nedocenení a unavení. Často sú dokonca v horšom zdravotnom stave ako osoby, o ktoré sa starajú. Máme stratégiu CARE, máme záväzky na zabezpečenie preškoľovanie pracovníkov či stratégiu celoživotného vzdelávania. Avšak nič z toho nám nepriláka nových pracovníkov, pokiaľ podmienky ich profesie vrátane finančného ohodnotenia nebudú dôstojné. Preto sa chcem spýtať, či Európska komisia plánuje konkrétne iniciatívy na prilákanie pracovníkov do opatrovateľského sektora, kde je situácia skutočne alarmujúca. Pretože opatrovanie budeme jedného dňa potrebovať asi všetci.
Vážená pani predsedajúca, zriadenie platformy strategických technológií vítam a podporujem. Ide o správny krok smerom k väčším investíciám do našich strategických technológií. Tým napĺňame aj cieľ väčšej konkurencieschopnosti a menšej závislosti na tretích krajinách, najmä čo sa týka nedemokratických režimov, ako je Čína.  Mrzí ma, že návrh nakoniec nebol až taký ambiciózny, ako bolo predpokladané. Neprináša totiž samotný balík peňazí pre strategické projekty. Bude však zatiaľ pôsobiť ako záruka, že projekty podporené z existujúcich fondov EÚ smerujú k naplneniu cieľov našej strategickej autonómie v oblasti kritických technológií. Keďže som bola spravodajkyňou aktu o kritických surovinách, oceňujem tiež, že Európsky parlament prepojil tieto dve legislatívy a ich ciele.
Vážený pán predsedajúci, som rád, že Európsky parlament pomenúva, priznáva existenciu praktík inštitucionálneho rasizmu. Sú to praktiky na strane orgánov, ktoré majú v Európskej únii chrániť, vzdelávať či rozvíjať. Neprimerané násilie počas policajných zásahov proti Rómom či iným menšinám, segregácia a neoprávnené umiestňovanie rómskych detí do špeciálnych škôl s mentálnym postihnutím, diskriminácia v oblasti zamestnávania či zdravotnej starostlivosti, nedostatočný prístup k základným potrebám, ako je pitná voda či kanalizácia. To sú len niektoré prípady, ktoré odrážajú realitu dnešných dní, ktorá je často založená na diskriminácii, na etnickom či rasovom princípe. Musíme si uvedomiť, že všetky tieto praktiky nielenže podkopávajú dôstojnosť ľuďom, proti ktorým sú namierené, ale aj maria všetky naše snahy o prosperitu a blahobyt, ako aj vzájomnú súdržnosť a bezpečnosť. Žijeme v časoch mnohých výziev. Ak však chceme tieto výzvy ustáť a posunúť sa vpred, tak rasizmus v našich spoločnostiach jednoducho nesmie byť v žiadnom prípade tolerovaný, a to v záujme nás všetkých.
Pán predsedajúci, pani komisárka, na Slovensku chceme solárne články na streche, a nie ruské tanky na dvore. Preto je čas spraviť niečo, po čom volám už roky. Naplno rozbehnúť energetickú revolúciu. Potrebujeme podporiť efektívne využívanie energie, pretože najlacnejší je ten plyn, ktorý nespotrebujeme. Odstrániť prekážky hádzané obyvateľom, ale aj podnikateľom pod nohy, ktorí chcú prírodne citlivým spôsobom rozvíjať zelené energie. Slnko, vietor, geotermálna energia, bioplyn či vodná energia sú lacnejšie ako fosílny plyn. Mali sme to robiť už roky. Nečakať na to, kým klimatická kríza naberie na obrátkach. Kým Putin zaútočí na Ukrajinu, a vlastne na nás. Teraz musíme pridať. Musíme bežať, ale tak, aby sme tých najzraniteľnejších a najchudobnejších nenechali padnúť. Tu pomôže klimatický šek, ktorý poplatky za emisie dá ľuďom, a nie znečisťovateľom. Zelenú energiu nám Putin neodpojí ani nám ju cena na burze nezvýši. Je naša, je energiou slobody.
Ďalším bodom programu je stručná prezentácia správy, ktorú predkladá Bert-Jan Ruissen, o vykonávaní nariadenia Rady (ES) č. 1100/2007, ktorým sa ustanovujú opatrenia na obnovu populácie úhora európskeho (
Vážený pán predsedajúci, kolegovia, celá táto debata mi príde trošku bizarná. Na jednej strane chcete odobrať Maďarsku hlasovacie právomoci a eurofondy, lebo údajne nedodržiava nejaké európske hodnoty, a na druhej strane oficiálny zástupca Európskej komisie na Slovenskum, istý pán Šucha, nedávno vynadal a označil všetkých Slovákov, že sú geneticky menejcenní, lebo nechcú akceptovať rodové kvóty z Bruselu, a to nikomu nevadí. Ten človek tam naďalej sedí, akoby sa nič nedialo.  A ja sa pýtam, čo toto znamená ? O čom toto svedčí? To je teraz ako nejaký nový spôsob komunikácie Európskej únie s členskými štátmi a s občanmi? Každý, kto nebude súhlasiť s Bruselom, bude označený za geneticky menejcenného a budú mu odobraté hlasovacie práva a eurofondy, alebo možnosť nejakého predsedníctva?  Vy tu v Bruseli idete rozprávať niečo o právnom štáte a demokracii? Nikto v Európe, nikto v Európe nemá k totalite bližšie ako práve táto liberálna progresívna ľavica tu v Bruseli. A pevne dúfam, že voliči to v nasledujúcich voľbách týmto ľuďom všetkým spočítajú.
Pani predsedajúca, už viac ako sto dní sme svedkami zločineckej ruskej agresie na Ukrajine. Už viac ako sto dní sa statoční Ukrajinci bránia. Bránia svoju vlasť, bránia slobodu a celú Európu. Dnes sa rozhoduje o budúcej podobe Európy, či v nej bude vyhrávať brutalita, nesloboda a bezprávie alebo vyhrá dodržiavanie práva, sloboda a odvaha. Som si istý, že mier je dosiahnuteľný. Som si istý, že odvaha a sloboda a právo vyhrá. Preto naša pomoc Ukrajine nesmie zovšednieť, pokiaľ nebude mať pod kontrolou celé svoje územie. Naša pomoc nesmie zovšednieť aj preto, lebo Ukrajinci bojujú za slobodu a demokraciu, a nikto si viac nezaslúži európsku perspektívu viac ako oni. Práve preto som si istý, že im máme povinnosť ponúknuť plnoprávnu stoličku v rodine európskych národov. Plnoprávne členstvo v Európskej únii. Musíme hovoriť aj o obnove tejto krajiny, pretože sloboda a demokracia priamo súvisí s prosperitou. Preto je dôležité, aby sme pomáhali aj hospodársky pri obnove Ukrajiny. A som rád, že táto rezolúcia osobitne ustanovuje aj zmienku o medzinárodnom tribunáli, pretože táto genocída teroristického Ruska musí byť nielen vyšetrená, ale aj potrestaná. A na záver mi dovoľte poďakovať všetkým, ktorí pomáhajú ľuďom v núdzi.
Pán predsedajúci, je prirodzené, že vo verejnom živote čelíme vo vyššej miere kritike, tlaku, negatívnym reakciám. Stretávame sa s týmito javmi bežne aj tu v Európskom parlamente a berieme ich ako prirodzenú súčasť našej práce. Potrebujeme a sám vítam kritický pohľad na našu prácu. No vyhrážanie sa smrťou a hrozby príbuzným, sexistické narážky či zasielanie ponižujúcich obrázkov nesmieme v našej práci nikdy akceptovať, prehliadať ani tolerovať. Napriek tomu sú takéto praktiky až príliš bežným javom, ktoré dôverne poznajú mnohé kolegyne političky, aktívne novinárky, televízne reportérky či verejne vystupujúce ženy. Mnohé z nich sa radšej rozhodnú opustiť politiku či stiahnuť sa zo spoločenského života, lebo sú šikanované. A to len preto, že sú ženy. Existujú aspoň dva spôsoby ako zlepšovať priestor pre ženy v politike. Dnes pracujeme vo viacerých výboroch tohto Parlamentu na legislatívnych zmenách, ktoré majú ozdraviť naše digitálne prostredie tak, aby platilo, že to čo nie je dovolené offline, nie je dovolené ani online. Mnohí si totiž online priestor mylne zamieňajú za prostredie, kde sa môže všetko. Tento pohľad musíme zmeniť. Tým druhým je, aby sme o problémoch, ktorým ženy čelia vo verejnom živote, rozprávali nahlas. Aby sme sa ozývali a aby sme sa ohradili, keď vidíme správanie, ktoré je neprijateľné. A je dôležité, aby sme sa ozývali my, muži. To ako sa cítia ženy v online priestore, dámy a páni, sa týka každého z nás.
Pani predsedajúca, vojna na Ukrajine je desivá a musí sa čím skôr skončiť. Čo ma však úprimne desí snáď ešte viac, je tá vlna agresívnej vojnovej politiky alebo rétoriky, ktorá ovládla celú Európu. A týka sa to nielen liberálnych médií, ale aj mnohých liberálnych politikov, z ktorých niektorí sedíte aj tu, ctení páni a vážené dámy, ktorí tak isto voláte po cenzúre, voláte po čistkách, voláte po zbraniach, voláte po umlčaní každého iného názoru, ktorý s vami čo len trošku nesúhlasí. Takto sa nebuduje mier. Takto sa rozdúchavajú emócie, takto sa rozdúchava hnev, nenávisť a v konečnom dôsledku aj vojna. Bojovať proti zahraničnému ovplyvňovaniu vo voľbách alebo v médiách je samozrejme správna vec a pri tejto príležitosti by sme sa mohli pozrieť nielen na ruskú propagandu, ale aj na propagandu z niektorých amerických mimovládnych organizácií. Na druhej strane zneužívať teraz boj proti ruskej propagande na umlčiavanie akýchkoľvek opozičných médií alebo názorov je niečo nesprávne. Európa nesmie v tejto vojne stratiť svoju slobodu a demokraciu.
Vážená pani predsedajúca, správu o dlhodobých výzvach pre vidiecke oblasti v Európskej únii som uvítala, keďže v týchto oblastiach žije až 30 % európskej populácie a je potrebné, aby sme sa životnými podmienkami a spokojnosťou týchto osôb zaoberali. Vidiecke oblasti totiž čelia zhoršenému prístupu k základnej infraštruktúre, vzdelávaniu či pracovným miestam a naviac ich populácia starne a musia čeliť aj odlivu ľudí do miest. Práve na tieto aspekty dlhodobo upozorňujem a vyzývam na vytvorenie dostatočného prepojenia vidieckych a vzdialenejších regiónov vrátane vysokorýchlostného internetu a digitálnych nástrojov tak, aby sa obyvatelia týchto oblastí nemuseli za prácou sťahovať, mali možnosť pracovať na diaľku a aby sme tak zabránili vyľudňovaniu. Rovnako považujem za potrebnú podporu poľnohospodárov, ktorá je nielen dôležitá pre vidiecke oblasti, ale aj našu potravinovú bezpečnosť.
Vážená pani predsedajúca, mne sa zdá, že sme v takej zvláštnej paradoxnej situácii, že na jednej strane vnímame ten mohutný, silnejúci občiansky tlak na rodovú rovnosť a na druhej strane tá situácia v podstate zostáva naďalej alarmujúca v mnohých členských štátoch Európskej únie. Ak špeciálne, keď sa pozrieme na čísla a na ekonomické ukazovatele, tak vlastne v každom sú ženy na tom v porovnaní s mužmi horšie. Majú o 16% nižší plat v rovnakých pozíciách ako kolegovia, sú dvakrát menej zastúpené v riadiacich funkciách ako muži a samozrejme už nehovoriac o problémoch v pracovnom prostredí, ako je diskriminácia, sexuálne obťažovanie, ktoré sa často boja oznámiť. A teraz mne sa zdá, že to už nie je otázka akoby ideológie alebo veľkých debát, ale je otázka základnej spoločenskej spravodlivosti. Ako môžeme tolerovať situáciu, v ktorej polovica občanov Európskej únie  nemá rovnaké podmienky a rovnaké šance na život a prácu. Tak ja len dúfam, že tá stratégia, ktorú pripravujete, aspoň trochu pomôže dobehnúť ten silnejúci občiansky tlak aj samotnými politikami.
Vážený pán predsedajúci, na Slovensku som pracoval ako sudca skoro 40 rokov a v princípe som proti tomu, aby Brusel zasahoval do justičných systémov toho ktorého národného štátu. Na druhej strane však musím objektívne konštatovať, že hodnotiaca správa Slovenska za rok 2022 je objektívna. Neprimerané zasahovanie mimovládnych organizácií do menovania sudcov, prokurátorov, neprimeraná činnosť alebo zasahovanie do ich činnosti. Avšak na Slovensku o chvíľu budú parlamentné voľby a voľby prezidenta. Som presvedčený, že nová odborná vláda a nový odborne zvolený prezident tieto závažné skutočnosti odstráni. A pokiaľ nie, tak sa stane z Ministerstva spravodlivosti Slovenskej republiky postupne Ministerstvo mimovládnych organizácií a občianskych združení. A to pre Slovensko, pre justičný systém nie je dobré.
Pán predsedajúci, napriek existencii robustného mechanizmu na ochranu demokracie a právneho štátu v Európskej únii správa Komisie za rok 2023 ukazuje zhoršujúci sa trend naprieč členskými štátmi a odvtedy sa situácia len zhoršila.  Pán komisár, sám to vidíte najlepšie na Slovensku, krajine, odkiaľ pochádzam. Od momentu zverejnenia správy Komisie po dnešnú debatu prešlo len niečo vyše pol roka. No za ten krátky čas nová Ficova vláda prijala najväčšiu trestnoprávnu novelu za uplynulých 20 rokov. Napriek varovaniam Komisie, napriek Vašej osobnej žiadosti, aby Slovensko neprijímalo túto trestnú novelu v zrýchlenom konaní. Ešte sa ani nestala účinná a už ju dnes opravovali. Opäť v zrýchlenom konaní. A ešte aj robia obštrukcie Ústavnému súdu. V Belgicku sa prijímala trestnoprávna novela 8 rokov a začne byť účinná až o dva. Na rozdiel od slovenských pár týždňov. Cítite ten rozdiel? Slovenská vláda prechádza po demokracii a právnom štáte parným valcom, ktorý si požičala z Maďarska. Liberálna demokracia a právny štát sú základné piliere Únie. Ak ich dovolíme zničiť, zničíme Úniu ako takú. Nedovoľme to.
Musíme preto reagovať rýchlo a premyslene, nepodceňovať hrozby a čerpať z toho, že sme silné európske spoločenstvo. Som rád, že práve dnes schvaľujeme správu pod taktovkou spravodajkyne, kolegyne Sandry Kalniete a verím, že Európska komisia čoskoro príde s ďalšími krokmi na obranu demokracie. Potrebujeme ich ako soľ.  Platformy, na ktorých sa naši občania dozvedajú informácie a čítajú správy, musia rešpektovať naše európske pravidlá už teraz. Nesmie sa stávať to, čo sa, žiaľ, deje v niektorých štátoch, že máme doslova prekonšpirované prostredie a občania sa nevedia vyznať v tom, čo je a čo nie je pravda. Ak to podceníme, dámy a páni, môžeme byť veľmi nešťastní, pretože takéto prostredie plné lží má dôsledky pre výsledky volieb a áno, aj európske rozhodnutia. Potrebujeme zabezpečiť slobodné a férové voľby. Už v najbližších mesiacoch vo viacerých krajinách vrátane Slovenska a o rok sa európski občania vyberú k volebným urnám v celej Európskej únii. Musia tam ísť informovaní a nie zmätení, klamstvami a dezinformáciami. Voľby, dámy a páni, sa však nerozhodujú len v deň volieb. Dôležité je predovšetkým demokratické a slobodné prostredie, v ktorých sa odohrávajú, vrátane kampane. Členské štáty a európske inštitúcie sa musia navzájom inšpirovať, aby bola naša demokracia otvorená i odolná voči tým, ktorí si neprajú nič iné, len ju narušovať. Moje otázky na Komisiu, pani podpredsedníčka, sú dnes veľmi krátke. Kedy budú plánované návrhy súčasťou bežného života? A ako vieme európskej demokracii pomôcť už dnes?
Vážený pán predsedajúci, tento celoeurópsky rodičovský preukaz alebo európsky rodný list, ktorý plánujete zaviesť, nie je ničím iným, kolegyne, ako zneužívaním detí na pretláčanie dúhovej agendy. Tvrdíte, že deti majú právo na rodičov, a preto všetky členské štáty musia uznávať homosexuálne zväzky uzavreté v iných členských štátoch. To presne tvrdíte, ale nielen to. Idete ďalej a v nariadení píšete, že nariadenie musí byť flexibilné, aby uznávalo aj netradičné rodinné konštelácie vrátane právnej možnosti mať viacero rodičov, napríklad štyri mamy a dvadsať otcov. Komu takéto nezmysly, prosím vás, napádajú? Ja sa už naozaj teším na najbližšie eurovoľby, kedy vás ľudia odtiaľto poženú preč a všetky tieto nezmysly zrušíme.
Ale pár kilometrov na východ od tej našej inštitucionálnej bubliny sú v rôznych členských štátoch rómske separované a segregované osady. A v nich, napriek tomu, že tam žijú ľudia v mieri, zomierajú deti každý deň na podvýživu, na respiračné ochorenia, po nociach ich obhrýzajú potkany. Majú svrab, majú vši, sú uzimené a sú hladné. Mnohé násťročné dievčatá sa utiekajú k prostitúcii len preto, aby sa najedli. Mnohým deťom dávajú ich vlastní rodičia fetovať toluén alebo lepidlo, aby necítili hlad. V mnohých rómskych osadách žijú tisíce ľudí bez prístupu k pitnej vode, bez plynu a bez elektriny. Nemajú prístup ku kvalitnému vzdelávaniu, nemajú prístup k trhu práce, k zamestnaniu, nemajú prístup k zdravotnej starostlivosti. Pýtam sa, či je toto zlučiteľné s tou sociálnou Európou, o ktorej tu každý deň rozprávame.  Toto všetko sme, vážení kolegovia, nevyčítali z nejakých štúdií, toto sme videli na vlastné oči počas delegácie Európskeho parlamentu v rómskych osadách v Slovenskej republike, ale inak tomu nie je ani v Rumunsku, v Bulharsku, v Českej Republike alebo v Maďarsku. Ide o milióny ľudí, Európanov, ktorých životné podmienky sú nezlučiteľné s tým, čo my tu, v tej našej bruselskej bubline, nazývame sociálnou Európou, v ktorej nikto nemôže zostať pozadu.  Ide o jasný príklad permanentného nedodržiavania základných ľudských práv a princípov právneho štátu, a to nielen ľudí v osadách, ale aj ľudí, ktorí žijú v ich blízkosti. Tie stratégie, ktoré si píšeme na papier, evidentne v praxi neplnia svoj účel a ja sa pýtam, kam išli všetky tie miliardy eur z EÚ fondov, keď v osadách nie je kanalizácia a v daždi sa tam ľudia brodia po členky vo vlastných výkaloch. Politiky smerujúce k inklúzii Rómov zo segregovaných osád zlyhávajú, pretože na úrovni členských štátov nie je politická vôľa riešiť ich problémy a integrovať Rómov do spoločnosti. Trpia tým nielen Rómovia, ale aj Nerómovia, a my by sme sa tomu mali prestať alibisticky prizerať.
Vážená pani predsedajúca, na Slovensku dochádza k rozvratu právneho štátu. Premiér Fico tlačí mafiánsky balíček cez parlament expresne rýchlo. Ignoruje pritom odporúčania Európskej komisie, ktoré si prišiel sám vypýtať do Bruselu. Dvadsaťtisíc ľudí preto vyšlo na námestia po celom Slovensku. Volali po zastavení demontáže demokracie. Vyše 70 tisíc občanov podpísalo dve petície proti zásahom do spravodlivosti, no pre Fica sú to nepriatelia či agenti. Aj novinári, aj opozícia, aj mimovládky. Pohŕda vlastným národom. Ani na chvíľu neuvažuje mafiánsky balík riadne prerokovať a vypočuť si kritiku. Radšej z každého spraví nepriateľa Slovenska a jeho záujmov. No pravda je, pán Fico, oveľa jednoduchšia. Národným záujmom Slovenska nie je korupcia, ale jej potláčanie. Vlastizradou nie je obrana spravodlivosti, ale jej demontáž. Európa, tento parlament sú naším domovom. Preto naším skutočným národom je silné a spravodlivé Slovensko v Európskej únii.
Vážená pani predsedajúca, sme jeden z najbohatších regiónov na svete a predsa nechávame hladovať milióny našich detí. V rómskych osadách v niekoľkých členských štátoch malé deti fetujú toluén, ktorý im kúpia rodičia, aby necítili hlad. Žijú v chatrčiach bez pitnej vody a brodia sa po členky vo vlastných a psích exkrementov, lebo nemajú kanalizáciu. Mnohé z nich končia segregované v špeciálnych školách a nikdy sa nenaučia čítať ani písať.  Presvedčili sme sa o tom počas našej delegácie Európskeho parlamentu v rómskych osadách na Slovensku. Niektorí eurokomisári boli takí šokovaní našimi zisteniami, že sa ma pýtali, ako je možné, že Slovensko toto tak dlho skrývalo. Nič sme neskrývali. To iba Komisii často stačia kvantitatívne štatistiky na papieri. O deťoch sa dá emotívne rozprávať, ale politici sa radšej venujú dôchodcom, lebo na rozdiel od detí dôchodcovia môžu voliť.  Je povinnosťou EÚ prinútiť členské štáty a populistických politikov, aby investovali do detí. Nestačia povinne alokované zdroje na záruku pre deti ani akčné plány, lebo stále sú to iba prísľuby a slová na papieri. Potrebujeme skutočný monitoring, žiadne kvantitatívne štatistiky. Záruka pre deti má päť miliónov konkrétnych tvárí a my musíme zabezpečiť, aby každej jednej z tých detských tvári vlády členských štátov zlepšili život.